ফেসবুকে একের পর এক পুরুষ বন্ধুর সঙ্গে সম্পর্কে জড়াচ্ছেন স্ত্রী। আর তাতেই মাথা ঠিক রাখতে পারল না স্বামী। রাগের বশে মেলায় নিয়ে যাওয়ার নাম করে স্ত্রীকে নৃশংসভাবে খুন করল স্বামী। 
বৃহস্পতিবার দক্ষিণ ২৪ পরগনার ফলতা থানার চালুয়ারি গ্রাম পঞ্চায়েতের ময়না কলারিয়া গ্রামে মাঠের মধ্যে খালের পাশ থেকে উদ্ধার হয় গলাকাটা এক মহিলার মৃতদেহ। স্থানীয়রা দেখতে পেয়ে খবর দেন ফলতা থানায়। মৃতদেহ উদ্ধার করে ময়না তদন্তে পাঠানোর পাশাপাশি ঘটনার তদন্ত শুরু করে ফলতা থানার পুলিশ।
ঘটনার তদন্তে নেমে পুলিশ জানতে পারে, মৃত মহিলার নাম নাজমা বিবি। উস্তি থানার সংগ্রামপুরের বাসিন্দা ওই মহিলাকে খুনের অভিযোগে তাঁর স্বামীকে রাইহান মোল্লাকে গ্রেফতার হয়।
 
অভিযুক্তকে জিজ্ঞাসাবাদ করে উঠে আসে নতুন তথ্য। রাইহানের অভিযোগ, নাজমা তার দ্বিতীয় পক্ষের স্ত্রী। কাজের জন্য রাইহান কলকাতায় থাকত। উস্থি থানার সংগ্রামপুরে একাই থাকতেন নাজমা। স্বামীর সন্দেহ হয়, স্বামী বাড়িতে না থাকার সুযোগ নিয়ে একাধিক পরকীয়া সম্পর্কে জড়িয়ে পড়েছিলেন স্ত্রী নাজমা।
রাইহান আরও দাবি করে, একাধিকবার অন্য পুরুষের সঙ্গে ধরাও পড়েছিলেন নাজমা। যখনই সে নাজমাকে ফোন করত, তখনই তিনি ফোনে ব্যস্ত থাকতেন। এমনকী ফেসবুকেও নতুন নতুন পুরুষ বন্ধুর সঙ্গে বন্ধুত্ব তৈরি করেছিলেন তার স্ত্রী। সেই রাগ থেকেই স্ত্রীকে খুন করেছে বলে স্বীকার করে নেয়  রাইহান। 
জেরায় সে জানায়, গত বুধবার বাড়িতে ফিরে সন্ধ্যায় স্ত্রীকে স্থানীয় তালডাঙায় মেলা দেখাতে নিয়ে যাওয়ার নাম করে চালুয়ারি খালের পাশে নিয়ে গিয়ে ছুড়ি দিয়ে গলা কেটে খুন করে স্ত্রীকে। গলা কাটার পর ইট দিয়ে মাথাও থেঁতলে দেয়। 
পুলিশি জেরায় রাইহান জানিয়েছে, নাজমাকে খুবই ভালবাসতো সে। সেই কারণে প্রথম পক্ষের স্ত্রী আমিনা বিবিকে ছেড়ে নাজমাকে বিয়ে করেছিল রাইহান। কিন্তু স্ত্রী পরকীয়ায় মত্ত হয়ে যাওয়ায় মাথা ঠিক না রাখতে পেরে তাঁকে খুন করেছে রাইহান। শুক্রবার অভিযুক্তকে ডায়মন্ড হারবার মহকুমা আদালতে তোলা হলে বিচারক পাঁচ দিনের পুলিশি হেফাজতের নির্দেশ দেন।